দলবদলের বাজার মাতিয়ে দিচ্ছে মহমেডান স্পোর্টিং। ইস্টবেঙ্গল ধীর লয়ে এগোচ্ছে। ইস্ট-মোহন তাকিয়ে ৭ জুনের মিটিংয়ের দিকে। এর মধ্যেই সবুজ-মেরুন শিবির এমন পদক্ষেপ নিতে চলেছে, যা বাকি দু’প্রধানকেও ছাপিয়ে যেতে পারে। শতাব্দীপ্রাচীন ক্লাবের হাত ধরেই আবার কলকাতায় ফিরতে পারেন র‌্যান্টি মার্টিন্স। একসময়ে ওডাফা ওকোলির সঙ্গে তুলনায় আসতেন র‌্যান্টি। ‘কিং কোবরা’ তখন চার্চিল ব্রাদার্সে। র‌্যান্টি তখন ডেম্পোয়। দু’ জনের মধ্যে প্রবল রেষারেষি ছিল। দু’ জনের মধ্যে বাক্যালাপ হয়েছে কখনও এমন কথা শোনাই যায়নি। এখন অবশ্য আগের সেই দিন গিয়েছে। ওডাফা এখন অস্তমিত সূর্য। র‌্যান্টিও ভারত ছেড়ে চলে গিয়েছেন। সব ঠিকঠাক থাকলে মোহনবাগানেই ফিরতে চলেছেন নাইজেরিয়ান গোলেমশিন।
৭ জুনের মিটিংয়ের জন্য বাগান অপেক্ষা করছে। কিন্তু ধীরে ধীরে তারা দল গোছাচ্ছে। শোনা যাচ্ছে, র‌্যান্টির সঙ্গে একপ্রস্থ কথাবার্তা হয়েছে সবুজ-মেরুনের। চূড়ান্ত কথা এখনও হয়নি। আবার আর একটি সূত্র অনুযায়ী রবিবার র‌্যান্টির এজেন্টের সঙ্গে কথা বলবে মোহনবাগান।আবার অনেকে বলছেন, মোহনবাগান নতুন মরশুমের দল গঠন নিয়ে কোনও উৎসাহই দেখা যাচ্ছে না। তারা পাখির চোখ করছে কুয়ালা লামপুরের মিটিংকে।
তবে দলবদলের কথা আগাম বলাটা সমস্যার। পাকা ঘুঁটিও শেষমেশ কেচে যেতে পারে। সব ঠিকঠাক চললে নাইজেরিয়ান গোলমেশিনকে গঙ্গাপারের ক্লাবে দেখা যেতেই পারে। হয়তও এবারই। একসময়ে আইলিগ জেতার জন্য র‌্যান্টির পায়ের উপরেই তাকিয়ে ছিল ইস্টবেঙ্গল। র‌্যান্টিকে পেয়েও ইস্টবেঙ্গল কিন্তু সফল হতে পারেনি। বাতিলের তালিকায় ফেলে দেওয়া হয়েছিল র‌্যান্টিকে। মোহনবাগানের জার্সি পরে কি কলকাতায় প্রত্যাবর্তন ঘটবে র‌্যান্টির?